Incredibil.Se pare ca cineva ne ia pe toti de prosti. De cand s-a descoperit net-ul la Primaria Piatra Neamt, se fac niste actiuni de „promovare” a orasului de-ti sta mintea-n loc. Cea mai recenta „combinatie” de acest fel, a fost prezentata cu surle si tobe, ieri, in cadrul unei conferinte de presa organizata la primarie si sustinuta de Dragos Chitic si de Bogdan Puscasu, primar, respectiv city- manager. Vestitul proiect, se numeste pompos DIGITAL TOWN si-si propune sa lamureasca cetele de turisti care iau cu asalt orasul, asupra a ceea ce vad in fata ochilor: Turnul lui Stefan, Biserica de la Curtea Domneasca, etc. Concret, pe obiectivele turistice, s-au montat placute, cu QR coduri, care dupa ce sunt scanate cu un smartphone, genereaza un link catre niste filmulete de pe youtube, care ar trebui sa prezinte niste date istorice despre obiectivele vizate. Si de aici incepe „distractia”. Sau uimirea. De fapt, mai bine spus, bataia de joc pe bani publici, cu grave deservicii aduse imaginii orasului.

Proiectul amintit, a costat 21.000 de lei noi, si i-a incasat un baiat destept, care a cules niste poze de pe net si le-a pus pe un canal de youtube, care se numeste Budescu Dan. Mai pe intelesul tuturor, a facut niste slide- show-uri cu poze de pe net, de cea mai proasta calitate, de un minut pana la patru, a pus o subtitrare audio generata se pare de un program PC si… cam atat. Toata treaba asta a costat primaria 21.000 de lei. Filmuletele cu pricina, sunt de un infantilism rar intalnit si ar face sa rada si pe copiii de patru ani care stiu sa tina in mana o tableta. Dar inca n-ati vazut tot. Se vede clar ca totul e facut de mantuiala si n-are nicio treaba cu niciun fel de promovare turistica. De exemplu: ce treaba au caii cu telegondola? Pentru ca asa incepe filmul cu poze despre telegondola. Cel care le-a facut nu s-a obosit macar sa scrie cuvinte intregi, folosind prescurtari in titluri. Ca sa nu mai vorbim de greseli de scriere, care asociate cu imaginea orasului si cu obiective istorice din oras, nu pot face decat sa dauneze imaginii, asa cum puteti vedea in poza de mai jos. Pe mana cui s-a dat un proiect atat de important, daca-l corecteaza si google, dar… degeaba.

O alta parte extrem de interesanta a acestei povesti, este faptul ca filmuletele respective au fost postate acum un an si au fost luate de bune de catre primaria orasului Piatra Neamt incepand de ieri, ca si cum ele ar fi post facute tot ieri. S-o fi jucat „baiatul destept” un pic de-a net-ul acum un an si cineva l-a ajutat sa faca si bani din asta? Cum poti sa dai peste doua sute de milioane de lei vechi pe asa ceva? Am ales cateva poze, ca sa se poata vedea in ce hal sunt prezentate turistilor, obiectivele noastre turistice.

Cum poti sa platesti din bani publici niste poze atat de proaste de parca-s facute cu farul de la bicicleta? Cum poti sa platesti pe cineva care-ti promoveaza orasul cu poze luate de pe net? Pentru ca se vede clar ca multe din ele au diferite surse, scrise clar pe poza. Daca se trezesc maine vreo doi fotografi care-si recunosc pozele si vin sa ceara drepturi de autor, cine plateste? De ce nu s-a uitat nimeni pe filmuletele astea sa vada ca sunt praf, pulbere fina? Sau s-a uitat si s-a facut ca nu vede pe banii nostri si pe imaginea orasului pe care o tot trambiteaza alesii pe la toate sindrofiile cand nu mai pot de grija promovarii „orasului statiune turistica de importanta nationala”? Si de ce sunt ele pe un canal de youtube oarecare, cand ar fi putut fi pe un canal care sa contina denumirea Piatra Neamt?

Un simplu click si ar fi putut vedea oricine ca intr-un an de zile, asa- zisele filme de prezentare au avut patru, cinci sau sase vizualizari. De bune ce sunt, banuim noi.

N-ar fi fost mai simplu, ieftin si chiar gratis daca s-ar fi apelat la oameni din oras, cum este Ovidiu Slatineanu si altii, care puteau sa ofere materiale de calitate exceptionala despre mai toate obiectivele din oras? Cine si de ce a preferat sa fac pe bani destul de multi aceste deservicii la adresa imaginii orasului?

Prin urmare, cerem public primarului Dragos Chitic, sa intrerupa acest proiect, macar pana la remedierea problemelor, pentru ca el aduce deservicii foarte grave imaginii orasului, totodata, site-ul TVM si postul de televiziune TVM, oferindu-se sa produca gratis, materiale de prezentare a obiectivelor istorice din oras, materiale care sa fie cu adevarat in interesul comunitatii, pentru ca nu putem asista pasivi, la promovarea incompetentei, pe banii si pe imaginea orasului.

Ionut Corfu

PS1 Cam aceeasi poveste este si cu internetul care e gratis in tot centrul orasului, dar pe care primaria il cumpara nu stiu de pe unde, cu 1500 de lei, dar despre asta cu o ocazie viitoare.

PS2 Ca sa puteti compara, va prezentam mai jos unul din filmele de tot rasul pe care s-au dat bani si cateva, care ar fi putut fi alese pentru a prezenta asa cum trebuie orasul nostru.

Aici puteti urmari cateva filmulete de calitate, facute de oameni din Piatra Neamt si care mai mult ca sigur n-ar fi avut pretentii financiare pentru a le fi folosita munca in interesul comunitatii.